‘મોટાને તો હું પહેલો પગે લાગું.’ એ બોલ્યા :‘દુલા કાગ જેવા કવિ અમારે ત્યાં આવતા, ઊતરતા, એમની સેવાનો લાભ મળતો. બાલાભાઈ એટલે સ્વર્ગસ્થ જયભિખ્ખુ. મૂળ નામ તો બાલાભાઈ, પણ પોતાનું હુલામણું નામ ભીખાલાલ અને પત્નીનું નામ જયાબહેન પરથી જયભિખ્ખુ રાખેલું. મારા તો મોટાભાઈ જેવા વડીલ. એમના તરફથી સાહિત્યનો રંગ લાગેલો. અરે, મેં તો કોલકતામાં નાટકો પણ ડાયરેક્ટ કર્યા છે. ગીતો-બીતો સ્ટેજ પર ગાતો અને ચિત્રકામમાંય ચંચુપાત કર્યો છે. બગસરાના મારાં જૂનાં ઘરમાં હજુ પુષ્કળ ચિત્રો મારાં બનાવેલાં તે સચવાયાં છે. પણ આ જાદુના રંગમાં બધા જ રંગ સમાઈ ગયા.’